**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. тачка 12. Устава Републике Србије, којима се утврђује да Република Србија, између осталог, уређује и организацију и коришћење простора.

**II. РАЗЛОЗИ ЗА ДОНОШЕЊЕ ЗАКОНА**

Министарство грађевинарства, саобраћаја и инфраструктуре је према члану 7. став 2. Закона о министарствима („Службени гласник РС”, бр. 128/20) надлежно за обављање послова државне управе у области железничког, друмског, водног и ваздушног саобраћаја, који се односе између осталог и на реализацију пројеката изградње саобраћајне инфраструктуре и инфраструктурне пројекте од посебног значаја у области нискоградње.

Идеја о изградњи београдског метроа стара је деценијама, а Град Београд је по први пут урадио анализе и студије неопходне за његову изградњу. Изградња београдског метро чини један од најкомплекснијих инфраструктурних пројекат који треба да представља висококапацитетан и потпуно независтан шински систем, а самим тим и основ јавног превоза у Београду. Изградњом овако важног пројекта за Републику Србију и Град Београд значило би мање гужве у градском саобраћају, а према томе и бржи проток како градског саобраћаја тако и самог становништва. Осим тога, овакав вид превоза представља један од најбезбеднијих, најефикаснијих и најпоузданијих видова одвијања саобраћаја. Оно што је посебно важно јесте да изградњом метроа доприносимо убрзаном развоју делова града са потенцијалом за изградњу великог броја стамбених и пословних јединица. Пројекат метроа у Београда у највећој мери може да утиче на уздизање Града Београда на ниво високог ранга међу метрополитенским градовима и престоницама централне, источне и југоисточне Европе.

Министарство грађевинарства, саобраћаја и инфраструктуре је у свом плану рада планирало отпочињање реализације пројеката до краја 2021. године, а чија вредност је процењена на око 6 милијарди евра улагања у целокупан пројекте. Пројектом је предвиђена изградња две метро линије и то: прва метро линија која ће повезивати Железник и Миријево и друга метро линија која ће повезивати Миријево и Земун. Предвиђено је да прва линија метроа буде завршена до 2028. године, док је планирани рок завршетка целог пројекта предвиђен до 2033. године.

Да би се убрзао почетак изградње Београдског метроа, потребно је донети овај закон, како би се омогућила бржа и једноставнија реализација пројекта, и то од процеса прибављања земљишта, до издавања неопходних дозвола, те убрзао процес јавних набавки неопходних за реализацију овог пројекта од значаја за Републику Србију. Законом су уређени и регулаторни, технички и други услови за безбедно, поуздано и уредно одвијање саобраћаја.

За све наведене пројекте обезбеђена су средства у буџету Републике Србије и гаранције за кредите, за које су преговори са банкама у току за обезбеђивање што повољнијих услова кредитирања. Усвајањем оваквог законског решења, убрзала би се реализација пројеката и тиме би Република Србија била у ситуацији да плаћа мање накнаде банкама на неискоришћена средства из кредита, а допринело би се и већој искоришћености средства из буџета Републике Србије.

Због свега напред наведеног предлаже се доношење овог закона, којим ће омогућити бржа и ефикаснија реализација пројеката од значаја за Републику Србију.

Одредбе овог закона не угрожавају уставна и људска права грађана Републике Србије, а са друге стране стварају услове за ефикаснију реализацију пројеката од значаја за Републику Србију.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона прописано је да овај закон уређују регулаторни, технички и други услови за безбедно, поуздано и уредно одвијање саобраћаја метро система и градске железнице, услови које запослени на њима морају да испуне, управљање инфраструктуром метро система и градске железнице, обављање делатности превоза путника и услуге јавног превоза путника метро системом и градском железницом од општег интереса .

Чланом 2. Предлога закона дефинисани су појмови употребљени у смислу овог закона.

Чланом 3. Предлога закона одређени су елементи метро система.

Чланом 4. Предлога закона одређен је подсистем пружна (колосечна) инфраструктура.

Чланом 5. Предлога закона утврђен је подсистем станица (станична инфраструктура)

Чланом 6. Предлога закона дефинисан је подсистем енергије метро система.

Чланом 7. Предлога закона обухваћен је подсистем сигнализације, управљања и контроле метро система.

Чланом 8. Предлога закона обухваћен је подсистем возила.

Чланом 9. Предлога закона дефинисани су стручни и функционални захтеви подсистема метро система, као и обезбеђивање безбедног, поузданог и уредног одвијања саобраћаја.

Чланом 10. Предлога закона предвиђа се начин пуштања подсистема у рад.

Чланом 11. Предлога закона утврђен је поступак верификације подсистема, као и начин издавања сертификата о верификацији подсистема или његовог дела.

Чланом 12. Предлога закона дефинисан је начин издавања дозвола за коришћење подсистема.

Чланом 13. Предлога закона предвиђен је систем управљања безбедношћу метро система, као и основни елементи система управљања безбедношћу.

Чланом 14. Предлога закона предвиђен је надзор над системом управљања безбедношћу.

Чланом 15. Предлога закона утврђени су услови, од чега се састоји и ко треба да поседује сертификат о безбедности метро система.

Чланом 16. Предлога закона утврђен је начин издавања сертификата о безбедности метро система.

Чланом 17. Предлога закона утврђен је начин одузимања сертификата о безбедности метро система.

Чланом 18. Предлога закона утврђен су услови које морају да испуњавају запослени метро система.

Чланом 19. Предлога закона утврђен су услови које у здравственом погледу морају да испуњавају запослени метро система.

Чланом 20. Предлога закона утврђен су услови које запослени мора да испуњава како би стекао право на регулисање саобраћаја и управљање возилима у метро систему.

Чланом 21. Предлога закона дефинисане су обавезе управљача метро система у случају несрећа и незгода при одвијању саобраћаја, као и околности у којима су настали.

Чланом 22. Предлога закона дефинисане су опште одредбе управљања инфраструктуром метро система, а који се односи на: изградњу инфраструктуре метро система, одржавање инфраструктуре метро система, организовање и регулисање саобраћаја, управљање станицама, реконструкција и заштита инфраструктуре метро система.

Чланом 23. Предлога закона предвиђен је начин изградње инфраструктуре метро система.

Чланом 24. Предлога закона предвиђен је начин одржавања инфраструктуре метро система.

Чланом 25. Предлога закона предвиђен је начин изградње и реконструкције инфраструктуре метро система.

Чланом 26. Предлога закона предвиђен је начин заштите инфраструктуре метро система.

Чланом 27. Предлога закона предвиђени су елементи који се тичу радњи које су забрањене, а тичу се одвијања безбедног метро саобраћаја.

Чланом 28. Предлога закона утврђено је да се израда техничке документације и изградња јавне инфраструктуре и инфраструктурних објеката у функцији метро система врши у складу са прописима којима се уређује планирање и изградња објеката и изградња линијских инфраструктурних објеката.

Чланом 29. Предлога закона дефинисан је поступак издавања одобрења изградње инфраструктуре у функцији метросистема.

Чланом 30. Предлога закона дефинисане су опште одредбе превоза путника у метро систему.

Чланом 31. Предлога закона утврђује се испуњеност услови за отпочињање обављање делатности јавног превоза путника у метро систему

Чланом 32. Предлога закона предвиђен је начин пружања услуга јавног превоза путника.

Чланом 33. Предлога закона предвиђен је начин давања информација о услугама јавног превоза путника у метро систему.

Чланом 34. Предлога закона предвиђен је начин поверавања обављања комуналне делатности градског и приградског превоза путника метром.

Чланом 35. Предлога закона дефинисане су опште одредбе градске железнице, односно да се одредбе овог закона сходно примењују и на градску железницу која је функционално одвојена од јавне железничке инфраструктуре.

Чланом 36. Предлога закона дефинисан је Надзор над спровођењем овог закона, подзаконских аката донетих на основу овог закона

Чл. 37, 38, 39. и 40. Предлога закона предвиђене су казнене одредбе за привредни преступ и прекршај учињени против овог закона.

Чланом 41. Предлога закона прописано је да ће министар надлежан за послове саобраћаја донети подзаконски акт из члана 31. став 2. овог закона у року од две године од данас ступања на снагу овог закона и да је Дирекција за железнице дужна да своју унутрашњу организацију усклади са одредбама овог закона.

Чланом 42. Предлога закона прописано је ступање на снагу овог закона.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна финансијска средства из буџета Републике Србије.